Document ID: 32010D0171

KOMISIJAS LĒMUMS
(2010. gada 22. marts),
ar ko groza I pielikumu Lēmumam 2009/177/EK saistībā ar uzraudzības programmām Īrijā un Ungārijā un slimības neskartas teritorijas statusu Īrijai attiecībā uz dažām ūdensdzīvnieku slimībām
(izziņots ar dokumenta numuru C(2010) 1625)
(Dokuments attiecas uz EEZ)
(2010/171/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2006. gada 24. oktobra Direktīvu 2006/88/EK par akvakultūras dzīvniekiem un to produktiem izvirzītajām dzīvnieku veselības prasībām, kā arī par konkrētu ūdensdzīvnieku slimību profilaksi un kontroli (1) un jo īpaši tās 44. panta 1. punkta pirmo daļu un 49. panta 1. punktu,
tā kā:
(1)
Komisijas 2008. gada 31. oktobra Lēmumā 2009/177/EK, ar ko ievieš Padomes Direktīvu 2006/88/EK attiecībā uz uzraudzības un izskaušanas programmām un slimības neskartu dalībvalstu, zonu un iecirkņu statusu (2), iekļauts tādu dalībvalstu, zonu un iecirkņu saraksts, uz ko attiecas apstiprinātās uzraudzības programmas saistībā ar vienu vai vairākām Direktīvas 2006/88/EK IV pielikuma II daļā minētajām neeksotiskajām slimībām (turpmāk “neeksotiskās slimības”). Lēmumā 2009/177/EK iekļauts arī to dalībvalstu, zonu un iecirkņu saraksts, kas pasludinātas par slimības neskartām attiecībā uz vienu vai vairākām minētajām slimībām.
(2)
Lēmuma 2009/177/EK I pielikuma A daļā iekļauts tādu dalībvalstu, zonu un iecirkņu saraksts, uz ko attiecas apstiprinātās uzraudzības programmas, savukārt dalībvalstu, zonu un iecirkņu, kas pasludināti par slimības neskartām teritorijām, saraksts iekļauts minētā pielikuma C daļā.
(3)
Komisija ir saņēmusi Īrijas un Ungārijas pieprasījumus apstiprināt daudzgadu uzraudzības programmas attiecībā uz Koi herpesvīrusu (KHV). Minētās programmas atbilst Direktīvā 2006/88/EK un Lēmumā 2009/177/EK noteiktajām apstiprināšanas prasībām. Tāpēc šīs programmas ir jāapstiprina un jāiekļauj Lēmuma 2009/177/EK I pielikuma A daļas sarakstā.
(4)
Patlaban visa Īrijas teritorija, izņemot Cape Clear salu, ir minēta Lēmuma 2009/177/EK I pielikuma C daļā saistībā ar tās pasludināšanu par virālās hemorāģiskās septicēmijas (VHS) neskartu teritoriju. Īrija ir paziņojusi Komisijai, ka Cape Clear sala ir pasludināta par minētās slimības neskartu teritoriju. 2010. gada 12. janvārī minētais paziņojums tika iekļauts Pārtikas aprites un dzīvnieku veselības pastāvīgās komitejas darba kārtībā. Paziņojums atbilst Direktīvā 2006/88/EK un Lēmumā 2009/177/EK noteiktajām prasībām attiecībā uz teritorijas pasludināšanu par slimības neskartu. Tāpēc visa Īrijas teritorija ir jāpasludina par VHS neskartu teritoriju. Attiecīgi grozījumi jāizdara Lēmuma 2009/177/EK I pielikuma C daļā.
(5)
Tādēļ attiecīgi jāgroza Lēmums 2009/177/EK.
(6)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2009/177/EK I pielikumu groza saskaņā ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 2010. gada 22. martā

Labels: 0
18
15
6